**Şəmsiyyə Kərimova** (tam adı: *Şəmsiyyə Musa qızı Kərimova*; d. 24 noyabr 1955, Azərbaycan, Tovuz) — Azərbaycan Jurnalistlər Birliyinin üzvü, Azərbaycan Qızıl Aypara Cəmiyyəti qəzetinin həmtəsisçisi olduğu "*Yeni Təfəkkür*" qəzetinin baş redaktoru, əməkdar jurnalist.

Həyatı
------

Şəmsiyyə Kərimova 24 noyabr, 1955-ci ildə Azərbaycanın Tovuz şəhərində anadan olmuşdur. 1974-cü ildə Tovuz şəhər 1 nömrəli orta məktəbi bitirmiş, elə həmin ildə Saatlı rayonundakı 109 saylı texniki peşə məktəbinə göndərilmiş və sürücü-mexaniklik kursunu oxumuşdur. Həmin məktəbi də fərqlənmə ilə bitirdikdən sonra 1976-cı ildə Azərbaycan Respublikası Komsomolun Mərkəzi Komitəsini onu Bərdə rayonuna göndərmişdir. Orada "*Bakı*" kolxozunda sürücü-mexanik kimi çalışmışdır. 1977-ci ildə respublikada ilk dəfə sükan arxasına keçən gənclər arasında 3-cü yeri tutmuşdur. Hələ orta məktəbdə oxuyarkən respublika mətbuatında məktəbli olaraq tez-tez çıxış edirdi. Yazıları "*Azərbaycan Gəncləri*" qəzetində və o vaxtı rayonda çıxan "*Həqiqət*" qəzetində dərc olunurdu. Azərbaycan mətbuatında ilk dəfə orta məktəbdə oxuyarkən "*Azərbaycan gəncləri*" qəzetinin Bakı Dövlət Universitetinin Jurnalistika fakultəsi ilə birgə açdığı "*Jurnalist... jurnalist? jurnalist!*" müsabiqəsinə göndərdiyi "*Çərkəz qızı Tellinin nağılı*" oçerki ilə tanınmış, oçerk müsabiqənin qalibi olmuşdur.

Fəaliyyəti
----------

Uşaqlıqdan yazıya böyük marağı olan jurnalist 1979-cu ildə Bakıya gəlmiş, o vaxtki "*Komunist*" nəşriyyatında işə başlamışdır. 1977-ci ildə Azərbaycan Dövlət Universitetinin jurnalistika fakültəsini bitirmiş, 1980-ci ildə Azərbaycan Dövlət Radio və Televiziya Verilişləri Komitəsində radionun "*Gənclik*" baş redaksiyasında müxbir kimi fəaliyyətə başlamışdır. Eyni zamanda ölkə mətbuatında mütəmadi olaraq çıxış etmiş, 1987-ci ildən isə "*Azərbaycan gəncləri*" qəzetində çalışmışdır. Respublikada baş verən ictimai-siyasi proseslər nəticəsində komsomolun orqanı olan həmin qəzet fəaliyyətini dayandırdıqdan sonra, 1996-cı ildən "*İki sahil*" qəzetində çalışmışdır. 2003-cü ildə "*Naxçıvan*" qəzetində şöbə müdiri vəzifəsinə təyin olunmuş, 2005-ci ildən isə "*Yeni Təfəkkür*" qəzetinin təsisçisi və baş redaktorudur. 2007-ci ildən Azərbaycan Qızıl Aypara Cəmiyyəti qəzetinin həmtəsisçisi olduğu "*Yeni Təfəkkür*" qəzetinin baş redaktorudur.

Mükafatları
-----------

2010-cu ildə Milli Mətbuatın 135 illiyində ölkə Prezidentinin sərəncamı ilə "*Əməkdar jurnalist*" fəxri adına layiq görülmüşdür. "*Qızıl qələm*" media mükafatı laureatıdır. "*Nailiyyət*", "*Fəxri jurnalist*" diplomu ilə mükafatlandırılmışdır. İşlədiyi 2 il yarım ərzində hər il "*Ən yaxşı pambıqçı*" döş nişanı ilə təltif olunmuşdur. Son illərdə Azərbaycan Respublikasının Prezidenti yanında Kütləvi İnformasiya Vastələrinin inkişafına Dövlət Dəstəyi Fondunun keçirdiyi fərdi jurnalist müsabiqələrində bir neçə dəfə qalib olmuş, KİVDF-nin Diplomları ilə mükafatlandırılmışdır.

Kitabı
------

* "*Şəmsiyyənin kitabı*"(2017)

Həmçinin bax
------------

* Yeni təfəkkür (qəzet)
* Hidayət Səfərli

Xarici keçidlər
---------------

* Şəmsiyyə Kərimovanın 60 illik yubileyi keçirilib Arxivləşdirilib 2016-04-01 at the Wayback Machine
* "Şəmsiyyənin kitabı" təqdim olunub

İstinadlar
----------

1. ↑  "Əməkdar Jurnalistin kitabının təqdimatı olub". 2019-06-12 tarixində arxivləşdirilib. İstifadə tarixi: 2018-07-09.
2. ↑  "Şəmsiyyə Kərimovanın "Şəmsiyyənin kitabı" kitabının təqdimat mərasimi keçirilib". 2016-04-10 tarixində orijinalından arxivləşdirilib. İstifadə tarixi: 2018-07-09.